CELEX: 32013D0201(03)
Language: sl
Date: 2013-01-30 00:00:00
Title: Izvedbeni sklep Komisije z dne 30. januarja 2013 o nakupu in skladiščenju antigenov virusa slinavke in parkljevke

1.2.2013   
            
            
               SL
            
            
               Uradni list Evropske unije
            
            
               C 30/15
            
         IZVEDBENI SKLEP KOMISIJE
   z dne 30. januarja 2013
   o nakupu in skladiščenju antigenov virusa slinavke in parkljevke
   2013/C 30/09
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavlja Direktivo 85/511/EGS in odločbi 89/531/EGS in 91/665/EGS ter spreminja Direktivo 92/46/EGS (1), zlasti člena 80(2) Direktive,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (2), zlasti drugega odstavka člena 17 Odločbe,
   ob upoštevanju naslednjega:
   
               (1)
            
            
               Odločba 2009/470/ES določa postopek, ki ureja finančni prispevek Unije za posebne veterinarske ukrepe. Navedeni ukrepi vključujejo boj proti slinavki in parkljevki. Odločba 2009/470/ES določa, da se pomoč Unije lahko dodeli za oblikovanje zalog cepiva proti slinavki in parkljevki v Uniji ter da se morajo določiti višina finančne udeležbe Unije in morebitni pogoji zanjo.
            
         
               (2)
            
            
               V skladu z Odločbo Sveta 91/666/EGS z dne 11. decembra 1991 o uvedbi zalog cepiva Skupnosti proti slinavki in parkljevki (3) so bile uvedene zaloge antigenov za hitro pripravo cepiva proti slinavki in parkljevki.
            
         
               (3)
            
            
               V skladu z Direktivo 2003/85/ES mora Komisija zagotoviti, da se zaloge Unije koncentriranih inaktiviranih antigenov za proizvodnjo cepiv proti slinavki in parkljevki hranijo v prostorih banke antigenov in cepiv Unije. Navedene zaloge se zaradi varnosti shranjujejo na posebej določenih mestih v prostorih proizvajalca.
            
         
               (4)
            
            
               Število odmerkov ter različne vrste sevov in podtipov antigenov virusa slinavke in parkljevke, ki se hranijo v banki antigenov in cepiv Unije, se določijo ob upoštevanju potreb, ocenjenih v sklopu načrtov ukrepov ob nepredvidljivih dogodkih iz Direktive 2003/85/ES, epidemiološkega stanja in, kadar je to primerno, po posvetovanju z referenčnim laboratorijem Evropske unije za slinavko in parkljevko (4)
                   (5)
                   (6).
            
         
               (5)
            
            
               V skladu z Odločbo Komisije 2009/486/ES z dne 22. junija 2009 o nakupu antigenov virusa slinavke in parkljevke (7) in Sklepom Komisije C(2010) 3913 z dne 21. junija 2010 o nakupu antigenov virusa slinavke in parkljevke, o odstranitvi in nadomestitvi takih antigenov v zalogah Unije ter o spremembi Sklepa 2009/486/ES (8) je Komisija na podlagi novih pogodb, sklenjenih s proizvajalcem, reorganizirala banko antigenov in cepiv Unije.
            
         
               (6)
            
            
               V skladu s členom 83(3) Direktive 2003/85/ES in členom 15 Odločbe 2009/470/ES ter kadar je v interesu Unije, se cepiva lahko dobavijo tretjim državam, zlasti tistim z endemično slinavko in parkljevko. Glede na epidemiološko stanje v ciljnih tretjih državah so morda potrebna polivalentna cepiva različnih sestav z združljivimi antigeni.
            
         
               (7)
            
            
               Stanje slinavke in parkljevke se je v nekaterih delih severne Afrike in zahodne Evrazije bistveno poslabšalo, zlasti zaradi širjenja eksotičnih virusov slinavke in parkljevke v navedene države ali zaradi vdora novih antigensko različnih linij serotipov, ki so že krožili.
            
         
               (8)
            
            
               Zato je potreben nakup dodatne količine antigenov kot odziv na epidemiološko stanje v sosednjih državah Unije.
            
         
               (9)
            
            
               V skladu s členom 75 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (9) (v nadaljnjem besedilu: finančna uredba), in členom 90(1) Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (10) (v nadaljnjem besedilu: izvedbena pravila), mora institucija ali organi, na katere je ta institucija prenesla pooblastila, za prevzem obveznosti za odhodke v breme proračuna Unije pred odobritvijo izdatka sprejeti sklep o financiranju, ki določi bistvene sestavine ukrepa, ki zahteva odhodke.
            
         
               (10)
            
            
               Ker globalni proračunski okvir, ki je namenjen za predvideno naročilo, okvirno število in vrsta predvidenih pogodb ter časovni okvir za začetek naročila iz tega sklepa pomenijo dovolj natančen okvir v smislu člena 90(3) izvedbenih pravil, ta sklep predstavlja odločitev o financiranju v smislu člena 75 finančne uredbe.
            
         
               (11)
            
            
               V skladu s členom 80(4) Direktive 2003/85/ES mora Komisija skleniti dobavno pogodbo s proizvajalcem za nakup, dobavo in skladiščenje antigenov. Pogodba mora zagotoviti, da proizvajalec odkupi antigene ob koncu njihove petletne garancijske dobe.
            
         
               (12)
            
            
               Direktiva 2003/85/ES določa, da se podatki o količinah in podtipih antigenov ali o odobrenih cepivih, ki se hranijo v banki antigenov in cepiv Unije, štejejo za zaupne. Podatki iz Priloge k temu sklepu o količinah in podtipih antigenov virusa slinavke in parkljevke, ki se bodo kupili, se zato ne smejo objaviti.
            
         
               (13)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   1.   Komisija v prvi polovici leta 2013 kupi koncentrirane in inaktivirane antigene virusa slinavke in parkljevke v količinah in podtipih iz Priloge.
   2.   Komisija zagotovi distribucijo in hrambo antigenov iz odstavka 1 na dveh določenih mestih v prostorih proizvajalca v skladu s preglednico v Prilogi.
   3.   Komisija izvede ukrepe iz odstavkov 1 in 2 v sodelovanju s proizvajalcem ustreznih antigenov, ki se že hranijo v banki antigenov in cepiv Unije.
   Člen 2
   1.   Finančni prispevek Unije za ukrepe iz člena 1(1) in (2) znaša 100 % nastalih stroškov in ne presega 3 000 000,00 EUR.
   2.   Komisija sklene dobavno pogodbo s proizvajalcem za nakup, dobavo in skladiščenje v banki antigenov in cepiv Unije ter za odkup antigenov iz člena 1(1) ob koncu njihove petletne garancijske dobe.
   3.   Generalna direktorica Generalnega direktorata za zdravje in potrošnike se pooblasti za podpis pogodbe iz odstavka 2 v imenu Komisije.
   Člen 3
   Ta sklep je odločitev o financiranju v smislu člena 75 finančne uredbe.
   Člen 4
   V skladu s členom 80(3) Direktive 2003/85/ES se Priloga k temu sklepu ne objavi.
   
      V Bruslju, 30. januarja 2013
      
         
            Za Komisijo
         
         Tonio BORG
         
            Član Komisije
         
      
   
   
      (1)  UL L 306, 22.11.2003, str. 1.
   
      (2)  UL L 155, 18.6.2009, str. 30.
   
      (3)  UL L 368, 31.12.1991, str. 21.
   
      (4)  http://ec.europa.eu/food/animal/diseases/strategy/pillars/antigen-vaccine-banks-task-force_en.htm
   
      (5)  Poročilo št. 83 izvršnega odbora EuFMD, Bukarešta, Romunija, 12.–13. april 2012, ki je na voljo na: http://www.fao.org/ag/againfo/commissions/eufmd/commissions/eufmd-home/reports/executive-committee/en/
   
      (6)  http://www.wrlfmd.org/ref_labs/ref_lab_reports/OIE-FAO%20FMD%20Ref%20Lab%20Report%20Jan-Mar%202012.pdf
   
      (7)  UL L 160, 23.6.2009, str. 27.
   
      (8)  Sklep ni objavljen.
   
      (9)  UL L 248, 16.9.2002, str. 1.
   
      (10)  UL L 357, 31.12.2002, str. 1.